p. 43

Matheus Rubeus Ursinus cardinalis

Epistolae

45

… regi Anglie Matheus cardinalis.

Beneficia que de manu Domini, licet immeriti, nuper recepimus

magnitudini vestre ad gaudium nuntiamus. Noveritis igitur quod, nonnullis

ex cardinalibus de presenti luce subractis, summus pontifex, attendens

Ecclesiam Romanam indigere ministris, … et … ordinavit et statuit

ipsius ecclesie cardinales, per quorum promotionem sic urbi et orbi creditur

esse provisum, quod, Altissimo ipsis gratiam infundente et conservante,

infusam per ipsorum providentiam, scientiam et doctrinam, necessitatibus

cleri et populi christiani multipliciter poterit subveniri. Et quia,

talibus stipati fratribus, efficaciter posse credimus vestra beneplacita promovere,

petimus et attente rogamus, ut super ipsis nos fiducialiter requiratis.

Et quia de nobis salubria libenter auditis, noveritis nos per Dei gratiam

solita sanitate vigere, desiderantes audire magnitudinis vestre statum

prosperum et felicem.

46

p. 44

Eidem idem.

Sinceritatis affectus, quo ex intimis precordiis magnitudinis vestre zelamus

honorem, cogit nos scribere et familiari stilo vestram excellentiam

excitare, ad ea que Deo placita credimus et fame vestre preconiis convenire.

Unde si quando vel rumor incertus aut fame vulgaris opinio quamvis

levis in curia Romana presertim divulget aliquid, quod in offuscationem

vestre laudis et fame clare redundet, amicitie stimulus nos excitat et perurget,

ut, in archanum vestre familiaritatis admissi, suadeamus domestice,

que vestre magnificentie credimus expedire. Intellecto igitur non modicum

divulgato, quod … sui officii debitum exequens … decanatu privavit,

magnitudinem vestram, qua possumus affectione, requirimus et

attente rogamus, quatinus ob Illius reverentiam, qui regnantibus dat salutem,

pro cuius honore estis crucis signaculo insigniti, et fame vestre claritatem

servandam, que, Illo faciente qui potest, diffunditur clare per

orbem, super huiusmodi spiritualibus negotiis nolitis interponere partes

vestras, maxime contra ecclesiasticam libertatem, quam a vobis decet

exemplariter in aliorum regum corda diffundi, et quod super hoc hactenus

sub vestro titulo seu colore contra libertatem huiusmodi factum fore vulgatur

per clementiam vestram revocetur honeste, cum sapientis sit in

melius consilium commutare.